text: Her er bilverdens svar på Jelling Festival
  01 juni 2019 kl. 08.30
  I Padborg Park er Kristi himmelfartsferien lig med biltræf.
  Fest, fart og fede biler. Det er ingredienserne til et vellykket biltræf.
  Og i Padborg har de gang i netop sådan et. Arrangementet ’Danmarks hurtigste bil 2019’ sætter nemlig fart over feltet disse dage.
  
  En god start ræser afsted
  Arrangementet, som også kaldes DHB, begyndte fredag med høj musik og højt humør.
  - Det lever, som det skal leve. Folk er glade og hygger sig virkelig hernede, sagde Palle Hansen fredag aften, da TV SYD besøgte Padborg Park, hvor bilræset afholdes.
  Palle Hansen er en af arrangørerne bag DHB, og han fortæller, at han forventer omkring 25.000 besøgende i løbet af de tre dage, det står på.
  
  Hvem har den hurtigste?
  Alle racerløb begynder i dag, lørdag. Pladsen blev allerede åbnet klokken 8.00 i morges, så ræsene kunne gå i gang. Der er konkurrencer i blandt andet drifting, den hurtigste – og den grimmeste bil, og så skal deltagerne finde ud af, hvem der kan brænde mest gummi af.
  - Folk kommer med deres biler og motorcykler. Viser dem frem og kører løs, fortæller Palle Hansen.
  Du kan se programmet her. Den sidste bil kører i pit søndag klokken 16.00.
  